Leerlinge wat van die skool afwesig is, moet onmiddellik by hulle terugkeer ‘n brief van die ouers of mediese sertifikaat aan die registervoog oorhandig.
Indien ‘n vraestel weens ernstige siekte nie geskryf kan word nie, stel die ouer die skool telefonies in kennis en handig ‘n mediese sertifikaat in wat bevestig dat die leerling nie in staat was om die eksamen te skryf nie.
Die leerling moet self met die betrokke vakonderwyser reël vir die aflê van ‘n mondelinge of skriftelike eksamen.
Indien afwesig sonder verskoning of indien bogenoemde reëling nie nagekom word nie, kan geen punte vir ‘n vraestel wat nie geskryf is nie, toegeken word nie.
Leerlinge sal slegs met toestemming van ouers/voogde die skoolterrein mag verlaat nadat die nodige verlofvorm deur die hoof of aangewese adjunkhoof en klasonderwysers geteken is.
Aan die einde van ‘n periode moet die leerlinge op versoek van die onderwyser hulle boeke inpak en wag vir toestemming om te stap.
Leerlinge hou links op die stoepe met hulle tasse in hulle regterhand of op die rug vanaf die biblioteek na die snoepwinkel.
Leerlinge moet direk aan die begin van die periode by die betrokke toesigonderwyser aanmeld en vir die hele periode in die klas wees.
Die dagboek word gebruik vir die inskryf van huiswerk by die datum wanneer dit gereed moet wees. Dit is wenslik dat ouers hierdie huiswerk kontroleer om op hoogte van die leerling se vordering te bly.
Betaling kan ook direk in die skoolrekening gemaak word deur middel van ‘n aftrekorder of elektroniese oorbetaling met die regte verwysing.
Besoeke aan die kleedkamer moet tot die minimum beperk word gedurende skoolure. Dit is nie ‘n kuierplek nie!
Gedurende klastye sal die onderskeie kleedkamers aan die onderpunt van die B-blok oop wees vir seuns en dogters en gedurende pouse die Seuns-kleedkamer in die A-blok en dogters-kleedkamer suid van die saal.
Meisies gedra hulle altyd vroulik. Dus sal hulle taalgebruik en gedrag so wees dat dit hulle goeie opvoeding weerspieël.